Source: http://celamko.blogspot.co.uk/2010_09_26_archive.html
Timestamp: 2018-03-20 11:33:55+00:00

Document:
TV and MEDIA: 09/26/2010 - 10/03/2010
Legendy žiadajú STV, aby vrátila atletiku na obrazovky
Legendy žiadajú STV,
aby vrátila atletiku na obrazovky
Významné osobnosti histórie slovenskej atletiky hnevá, že ich šport v poslednom období zmizol z televíznych obrazoviek. Na stretnutí v Novej Lesnej podpísali výzvu adresovanú vedeniu Slovenskej televízie, v ktorej žiadajú, aby umožnilo verejnosti sledovať priame prenosy z vrcholných svetových, európskych aj domácich atletických podujatí a úspechy dnešnej generácie slovenskej atletiky. "Chýbajú nielen nám, bývalým olympionikom, reprezentantom, terajším funkcionárom, ale najmä širokej diváckej verejnosti, a čo považujeme za najväčší nedostatok, našej mládeži," píše sa vo vyhlásení, ktoré podpísala o. i. medailistka olympijských hier 1972 a majstrovstiev Európy 1974 v skoku do diaľky Eva Šuranová, majsterka Európy 1966 na 400 m Anna Chmelková, medailistka ME 1969 v skoku do výšky a dlhoročná predsedníčka Slovenského atletického zväzu Mária Mračnová, medailista ME 1971 a halový majster Európy 1972 na 800 m Jozef Plachý či člen medailovej československej štafety 4 x 100 m na ME 1969 Dionýz Szögedi. Stretnutie v Novej Lesnej pod názvom Hľadanie strateného času slovenského šprintu šesťdesiatych a sedemdesiatych rokov inicioval riaditeľ Správy telovýchovných zariadení mesta Kežmarok a šéf tamojšieho atletického klubu Vladimír Janček, bývalý čs. reprezentant a rekordér, dodnes držiteľ najlepšieho slovenského ručne meraného času na 100 m 10,2 s. Jeho spoluorganizátorom bol Peter Hritz, predčasom popredný vytrvalec, teraz usporiadateľ atletických podujatí. Zúčastnili sa na ňom aj ďalší bývalí šprintérski reprezentanti Herbert Bende, Dušan Šváby, bratia Pavol a Peter Repkovci a prvý slovenský kladivár s výkonom nad 60 m, neskôr atletický manažér Martin Šebesta. Atletickú spoločnosť prijal aj primátor mesta Kežmarok Igor Šajtlava. Športoví fanúšikovia nemali možnosť vidieť tohto roku na obrazovkách majstrovstvá Európy v Barcelone, na ktorých kladivár Libor Charfreitag získal pre Slovensko prvú atletickú zlatú medailu v ére samostatnosti. Slovenská televízia neprenášala naživo ani výborne obsadený medzinárodný míting Atletický most 2010 v Dubnici nad Váhom a zo zajtrajšieho 87. ročníka najstaršieho európskeho maratónu v Košiciach pripraví len hodinový zostrih, ktorý odvysiela v nedeľu popoludní zo záznamu.
Maďarský Najvyšší súd vo štvrtok podporil rozhodnutie volebnej komisie a potvrdil, že verejnoprávne médiá nemali právo neodvysielať volebný spot hnutia Jobbik a to aj napriek jeho kontroverznému obsahu. Ako sa uvádza vo verdikte súdu, štátny rozhlas a televízia musia mať rovnaký prístup ku všetkým stranám a v súlade s týmto postojom musia odvysielať príspevok tretej najsilnejšej strany v maďarskom parlamente. Najvyšší súd zároveň podotkol, že televízie nenesú za obsah spotu zodpovednosť. Polminútový volebný spot Jobbiku zobrazuje mladú ženu, ktorá sa bojí vyjsť v noci na ulicu a pýta sa: "Môžu si cigánski zločinci robiť, čo sa im zachce?". Televízie a rozhlas ho odmietli odvysielať, keďže by podľa nich mohol podnecovať k nenávisti voči národnostnej menšine. Obrátili sa preto na volebnú komisiu. Tá však pondelok dospela k záveru, že verejnoprávne médiá porušili zásadu rovnosti jednotlivých politických strán, keďže na spornú kampaň sa vzťahuje sloboda prejavu. Jobbik sa prostredníctvom spotu uchádza o priazeň voličov pred komunálnymi voľbami, ktoré sa v Maďarsku uskutočnia v nedeľu. Hnutie sa už vyjadrilo, že uvažuje o podaní žaloby na verejnoprávne médiá a bude žiadať kompenzácie.
Quo vadis, slovenská verejnoprávnosť?
slovenská verejnoprávnosť?
Ministerstvo kultúry a cestovného ruchu (MKCR) SR stojí pred výzvou záchrany a obnovy verejnoprávnych médií, ktoré sa v súčasnosti nachádzajú v kríze. Na dnešnom medzinárodnom seminári o súčasných problémoch a návrhoch efektívneho fungovania verejnoprávnych médií na Slovensku to povedal šéf rezortu Daniel Krajcer. Najväčší problém verejnoprávnych inštitúcií nevidí minister v definícii verejnoprávnosti, ale v politickom a záujmovom zasahovaní do vysielania najmä Slovenskej televízie (STV), a tiež v "katastrofálnom stave financií" opäť predovšetkým v STV. Stav v Slovenskom rozhlase (SRo) je podľa Krajcera iný. "Manažment SRo dokáže hospodáriť s vyrovnaným rozpočtom, STV do konca roku 2010 vygeneruje stratu možno až do výšky 17 miliónov eur a dlh STV je niekoľkonásobne vyšší, a to už považujem za alarmujúca situáciu," vysvetlil. Práve preto chce MKCR SR prísť podľa neho s koncepčným riešením, ktoré predpokladá jasné definovanie financovania a na druhej strane reálne určenie rozsahu vysielania médií verejnej služby. "Cesta účelových dotácií nie je riešením," myslí si Krajcer, podľa ktorého práve tie vytvárajú neprimeraný a nekorektný politický tlak na manažmenty verejnoprávnych médií. "Naša snaha je urobiť poriadok minimálne v modeli financovania," zdôraznil. Upozornil tiež na to, že pokiaľ nie je nastavený reálny, spravodlivý model financovania, tak sa bude stále hovoriť o nedostatku peňazí pre verejnoprávne médiá. "Nevyhnutným predpokladom pre prežitie verejnoprávnych médií je, aby sme zabezpečili špecifické, právne, technické, finančné a organizačné podmienky, potrebné pre naplnenie verejnej služby v novom technickom a spoločensko-kultúrnom prostredí," vyhlásil Krajcer. Myslí si, že tu by mohlo byť pre tieto médiá inšpiráciou preskúmanie fungovania v iných organizáciách, napríklad aj v spoločnostiach súkromného sektora. "Niektoré modely poukazujú na to, že aby sa mohlo stať riadenie efektívnejším, mali by sme sa vzdať starých prístupov v prospech tvorivosti, flexibility, rozmanitých druhov moderného manažmentu a transparentného a participačného mechanizmu rozhodovania," zdôvodnil. Pripomenul tiež zásadné otázky pripravovanej reformy. Sú nimi podľa neho výška príspevku zo štátneho rozpočtu, návrh na zmenu organizácie a činnosti rád a prehodnotenie zákonom stanovených hlavných úloh a rozsahu vysielania verejnoprávnych médií. Dodal, že pri riešení otázok postavenia a funkcií verejnoprávnych médií bude musieť rezort zohľadniť to, čo považuje v súčasnosti za osobitné a čo komerčný sektor nemôže zabezpečiť. Zdôraznil, že rezort kultúry neplánuje privatizáciu verejnoprávnych inštitúcií. Pokiaľ ide o redefinovanie verejnoprávneho vysielania a zrušenie úhrad ako jedného z hlavných príjmov verejnoprávnych vysielateľov a ich nahradenie príspevkom zo štátneho rozpočtu, bude podľa Krajcera potrebné zrušiť zákon upravujúci platenie, vyberanie a vymáhanie úhrady za verejnú službu. A tiež novelizácie zákonov o STV a SRo, zákona o energetike, ale aj zákona o vysielaní a retransmisii. Verejnoprávne médiá by mali spojiť svoje sily a ľuďom nielen cez svoje vysielanie vysvetľovať, čo vlastne znamená verejnoprávnosť. Práve neschopnosť odkomunikovať túto úlohu je podľa generálneho riaditeľa verejnoprávnej Tlačovej agentúry Slovenskej republiky (TASR) Jaroslava Rezníka jednou z príčin "alarmujúco zložitej situácie" okolo verejnoprávnych médií. "Ja a vy všetci sme zodpovední za to, v akom stave je dnes povedomie o verejnoprávnych médiách," odkázal dnes svojim spoludiskutérom na medzinárodnom seminári o súčasných problémoch a návrhoch efektívneho fungovania verejnoprávnych médií na Slovensku. Myslí si, že povedomie o týchto inštitúciách by mohla u ľudí zvyšovať akási obdoba Asociácie nezávislých televíznych a rozhlasových staníc. Ako priblížil, tá združuje väčšinu súkromných televízií a rádií a snaží sa o to, "aby duálny systém nebol duálny, ale aby oni mali väčšinu a verejnoprávne médiá aby boli menšinové". Preto by podľa Rezníka mohla v dohľadom čase vzniknúť asociácia napríklad verejnoprávnych médií, ktorá "bude jasne a zreteľne deklarovať svoje záujmy, a bude ich vysvetľovať verejnosti". Zdôraznil, že verejnoprávne médiá majú nezastupiteľnú civilizačnú úlohu, na ktorú nemožno zabúdať. "Nie je celý svet len o zábave a o tom, aký typ trávenia voľného času sa ponúka," vyhlásil Rezník. Podľa neho je toto úloha, ktorú verejnoprávne médiá dostatočne nekomunikujú. V súvislosti so zmenami, ktoré pripravuje v oblasti verejnoprávnych médií vláda Ivety Radičovej poznamenal, že tieto inštitúcie nemajú právo nikomu vyčítať, že príde s novými modelmi. Tvrdí, že to svedčí tak o ich kreativite, ako aj o slabosti súčasného systému. "A tá slabosť vyplýva z toho, že 10 alebo 15 rokov idú tieto inštitúcie (STV a SRo) popri sebe, ale ani raz sa systémovo nespojili pri formulovaní svojich záujmov, a myslím tým záujmy diváckej a poslucháčskej verejnosti," vysvetlil. Podľa Rezníka práve dozrel čas na to, aby si verejnoprávne médiá a ich vedenie uvedomili, "že napriek tomu, že svoje povinnosti plníme maximálne zodpovedne, s maximálnym nasadením, s maximálnou mierou vlastných schopností a umnosti, naša vina spočíva v tom, že sme doteraz neboli dosť schopní a súdržní, aby sme komunikovali verejnoprávny záujem verejnosti". Generálny riaditeľ TASR zároveň vyčítal semináru, že počas všetkých jeho doterajších ročníkov sa a ňom otvárajú otázky nadefinovania napríklad verejnoprávnosti. Upozornil preto, že napríklad SRo má v zákone zadefinovaných 16 hlavných úloh a ďalších 19 činností. "Je tam úplne všetko. Už tam chýba len to, aby vyplácali priamo sociálne dávky," poznamenal s tým, že jedna vec tam ale predsa chýba, a to aj v prípade STV. "Nie je tam, ako tam majú byť kvalitní ľudia, ako zaplatení, aby to boli oni, ktorí budú určovať nejaký civilizačný kódex tejto krajiny," zdôraznil Rezník, ktorý netvrdí, že odmieta zmeny v otázke verejnoprávnych médií, no možno ich podľa neho robiť až potom, "ako sa legitímne zasadíme za to, aby sme verejnosti vysvetlili, o čom verejnoprávne médiá sú". Podľa riaditeľa Slovenského ochranného zväzu autorského (SOZA) Vladimíra Repčíka sa možno verejnoprávne médiá nachádzajú v súčasnosti pred historickom rozhodnutím, ktoré súvisí s novými technológiami. "Všetky médiá sa dostávajú do nových technologických podmienok. Čiže duálne delenie začína byť zastarané," povedal. Zároveň si myslí, že problémom verejnoprávnych médií je práve to, "či stíhajú toto tempo bravúrnych technologických zmien". "Lebo ako tak sledujem STV, mám pocit, že jej spravodajstvo vôbec nereaguje na to, že spravodajstvo začína byť doménou iných médií," uzavrel.
Posledný zhasne ?
Spoločnosť Omega Plus verí, že Slovenská televízia bude rešpektovať rozsudok v spore, v ktorom ju Omega Plus žalovala pre vypovedanie zmluvy na výrobu predpovede počasia. Podľa verdiktu má televízia zaplatiť firme priznanú istinu 2 826 584,88 eura (85 153 696 Sk) a priznané trovy konania 157 397,96 eura (4 741 771 Sk). Ako v stanovisku k rozsudku Krajského súdu v spore s STV pre agentúru SITA uviedol konateľ spoločnosti Omega Plus Jozef Biro, "v priebehu takmer deväťročného súdneho sporu boli komunikované a odargumentované všetky námietky a otázky oboch strán. Celú túto dlhú dobu sme trpezlivo čakali na rozhodnutie súdu. Výsledný rozsudok sme prijali so zadosťučinením. Veríme, že ho bude rešpektovať aj druhá strana a splní si svoje povinnosti." Biro dodal, že "ďalší postup - výkon právoplatného rozsudku - je záležitosťou Slovenskej televízie." Spoločnosť Omega Plus doteraz od STV žiadne návrhy nedostala. Slovenská televízia právoplatne prehrala starý súdny spor so spoločnosťou Omega Plus, ktorá ju žalovala pre vypovedanie zmluvy na výrobu predpovede počasia - firma ju mala vyrábať do roku 2005. Zmluvu podpísali v roku 1997 za riaditeľovania Igora Kubiša, vypovedaná bola za riaditeľa Milana Materáka. Podľa verdiktu má televízia zaplatiť firme priznanú istinu 2 826 584,88 eura a priznané trovy konania 157 397,96 eura. Tento verdikt odvolacieho Krajského súdu v Bratislave je z 22. júna. Súd bol podľa hovorcu Krajského súdu v Bratislave Pavla Adamčiaka viazaný právnym názorom dovolacieho Najvyššieho súdu SR. Rozsudok nadobudol právoplatnosť 31. augusta. „Odvolací senát dospel k záveru, že prvostupňový súd v napadnutom verdikte z 27. júna 2007 dospel k správnym skutkovým a právnym záverom. Odvolací súd sa plne stotožňuje s odôvodnením napadnutého rozhodnutia súdu 1. stupňa, konštatuje správnosť dôvodov v plnom rozsahu, i pokiaľ ide o oprávnenosť výšky ujdeného zisku,“ uviedol Adamčiak. Spor má dlhšiu genézu. Po vypovedaní zmluvy Omega Plus podala žalobu, o ktorej rozhodol 1. marca 2004 Okresný súd Bratislava 4 v prospech žalobcu. Odvolací Krajský súd v Bratislave však 9. novembra 2004 rozsudok okresného súdu zrušil a vrátil súdu 1. stupňa. Potom 27. júna 2007 okresný súd zaviazal žalovaného na zaplatenie 2 826 584,88 eur s 12 percentným úrokom z omeškania od 25. júla 2002 až do zaplatenia. Verdikt okresného súdu zmenil Krajský súd 24. júna 2008 tak, že žalobu zamietol. Omega Plus však podala dovolanie a 6. novembra 2009 dovolací Najvyšší súd SR zrušil spomínaný rozsudok odvolacieho (krajského) súdu a prípad mu vrátil na ďalšie konanie. Ten napokon vyniesol rozsudok. "Slovenská televízia momentálne zvažuje prípadné ďalšie právne kroky v uvedenom spore," uviedol hovorca STV Peter
Susko.
„Pred dvoma týždňami kolegovi vyhorelo auto. Teraz som bol napadnutý ja cez agentúru, ktorá spolupracovala s Tiposom aj v minulosti. To nie je náhoda, že to teraz niekto vytiahol. Kauza súvisí so sporom. Niekomu strašne vadí, že nechcem poslať dve miliardy na Cyprus.“ Stanislav Žiačik
„Podpredsedníčka kritizovala hlavu, pričom bola dlhé roky krkom, ktorý využíval túto situáciu, robil nátlak na predsedu a presadil si dosť svojich predstáv v politike SNS. Z uznesenia predsedníctva mala tieto voľby na starosti a vieme, že dopadli fiaskom. Takéto piruety sme už v strane mali a tiež zhadzovanie zodpovednosti. Ak niekto zdvihne vlajku pravdy, mal by sa predovšetkým pozerať do vlastného zrkadla,.„Ako dlhoročný člen strany si pamätám, že práve pri jej mene a tajných voľbách sa strana dostala do prekérnej situácie, keď dvakrát boli potvrdené sfalšované voľby. Bolo to v Rimavskej Sobote a Starej Lesnej. Práve preto bola prijatá aklamačná voľba. Teraz, keď sa chceme uchádzať o dôveru verejnosti, nemali by sme sa sami báť verejných vystúpení a verejne prejaviť svoju vôľu. Ján Slota je stabilizujúcim prvkom v tejto strane a dokáže viac ľudí spojiť, kým pani podpredsedníčka má veľa energie a možno aj nápadov ako veci riešiť, ale často sú neefektívne. Na najvyššom poste sa vyžaduje manažérsky prístup a dobrá komunikácia s ľuďmi. „ Rafael Rafaj
"V skratke povedané, pán Sulík vrátil pani Radičovej ten balónik, ktorý mu dala v čase volebnej noci." Robert Fico
"Zostanem v strane, pretože strana nie je sprivatizovateľná, A čo ja viem, či spadne meteorit? Môžem teraz všetko vylúčiť? Ja len vylučujem, že budem niekedy prikrývať tie špinavosti. To vylučujem stopercentne.Takéto obchody boli s Ikrényim, Petkom. Veľmi ma zamrzelo, že prvým podpredsedom sa stal Danko, ktorý podvádzal pri okresnej konferencii .To nie je slobodné rozhodovanie. To nie je národná strana v pravom slova zmysle. Budem na čele názorovej platformy, ktorá bude presadzovať demokratizáciu a obrodu SNS. Urobím všetko preto. Zostávam poslankyňou SNS. Zostávam v poslaneckom klube. Stále si myslím, že je ešte šanca niečo s SNS urobiť. Ja mám čas štyri roky.“ Anna Belousovová
"STV je pacient v kóme, ktorého udržujeme pri živote len pomocou veľmi drahých liekov. Som kresťan katolík, ale v tomto prípade by som súhlasil s eutanáziou. “ Tomáš Galbavý
Zomrel Joe Mantell
Americký charakterový herec Joe Mantell, známy napríklad z filmu Čínska štvrť (1974), zomrel vo veku 94 rokov po dlhej chorobe. Mantell skonal v stredu v kalifornskej nemocnici, informoval jeho syn. Joe Mantell, známy aj televízie, bol pôvodne divadelným hercom. Jedinú nomináciu na Oscara získal za výkon vo vedľajšej úlohe snímky Marty (1955). Neskôr sa objavil po boku Jacka Nicholsona v kriminálnej dráme Čínska štvrť Romana Polańského. Hral taktiež vo dvoch epizódach seriálu Príbehy Alfreda Hitchcocka (1955 - 1962) či v kriminálnej dráme Dvaja Jakeovia (1990). nformácia pochádza z webových stránok www.bbc.co.uk a http://www.thewrap.com/.
Kiernan Shipka, ktorá v seriáli Mad Man (2007) hrá dcéru Dona a Betty Draperovcov Sally nemôže pre nevhodný obsah sledovať takmer nič okrem svojich vlastných scén. Dej seriálu, v ktorom okrem nej účinkujú napríklad Jon Hamm, January Jones alebo Elisabeth Moss, často zobrazuje alkohol, neveru, či sexizmus na pracovisku. "Mama mi vždy nahrá diel a ukáže mi len scény, ktoré sú podľa nej pre mňa vhodné," povedala 10-ročná herečka. Kiernan sa však napriek tomu nemá problém stotožniť so svojou postavou. "Je to akoby som myslela ako Sally a jednoducho sa ňou stanem. Je to postava, ktorú poznám už dlho, takže je to ľahké," vyjadrila sa. Práve touto schopnosťou si vyslúžila status plnohodnotného člena hereckého obsadenia vo štvrtej sérii a tvorcovia jej na obrazovkách vytvorili pomerne veľký priestor. Rodičia Sally sa rozvádzajú, tak sa proti tomu búri a dáva to najavo napríklad útekom za svojím otcom do New Yorku, ostrihaním vlasov, či ďalším správaním, ktoré diváci ešte len uvidia. "Verte tomu alebo nie, bude toho ešte viac. Musíte si na to len počkať a uvidieť sami, čo to bude," odkázala Kiernan divákom a diváčkam. "Vôbec si nemyslím, že je zlé dieťa. Prechádza len ťažkým obdobím. Don pri nej nie je a Betty sa o pocity Sally nikdy nezaujímala, takže si myslím, že to nie sú tí najlepší rodičia," vyjadrila sa o svojej postave. Seriál Mad Man (2007) sa zaoberá newyorskou reklamnou agentúrou v šesťdesiatych rokoch 20. storočia. Okrem mnohých ďalších ocenení získal 13 cien Emmy a štyri Zlaté glóbusy. Štvrtú sériu momentálne vysiela americká stanica AMC. © 2010, Autorské práva SITA a.s a uvedené agentúry. Všetky práva vyhradené. Opätovné vydanie alebo rozširovanie obsahu tejto správy bez predchádzajúceho písomného súhlasu SITA a.s. a uvedených agentúr je výslovne zakázané
Ruské úrady vzhľadom na nové poznatky opätovne otvárajú prípady vrážd piatich novinárov z rokov 2002-05. Oznámil to dnes hovorca vyšetrovacej komisie ruskej prokuratúry Vladimir Markin. Bližšie podrobnosti neuviedol, informovala tlačová agentúra Interfax. Konania v prípadoch vrážd novinárov svojho času po neúspešných vyšetrovaniach zastavili. Podľa organizácie Reportéri bez hraníc (RSF) v Rusku od roku 2000 zabili najmenej 24 novinárov. Najznámejším prípadom je zrejme vražda kritičky Kremľa Anny Politkovskej, ktorú zastrelili v roku 2006. Markinovo oznámenie privítal Výbor na ochranu novinárov (CPJ). Organizácia sídliaca v New Yorku je však naďalej nespokojná s tým, že Politkovskej vraha dosiaľ nevypátrali, uviedol hovorca CPJ po stretnutí s Markinom v Moskve. Podľa jeho slov musia byť zadržaní aj ľudia stojaci za vraždou aktivistky Natalie Estemirovovej, ktorej telo našli v júli 2009 so strelnými ranami v Ingušsku.
Zomrel TONY CURTIS
Vo veku 85 rokov zomrel v stredu americký filmový herec Tony Curtis. Skonal vo svojom dome v Las Vegas na následky zástavy srdca. Tony Curtis sa narodil v New Yorku, pochádzal z chudobnej rodiny maďarských židovských prisťahovalcov. Počas druhej svetovej vojny pôsobil v americkom námorníctve. Po jej skončení si začal budovať kariéru v Hollywoode. Po prvý raz si účinkovanie vo filme vyskúšal v snímke Criss Cross (1949) s Burtom Lancasterom a Yvonne De Carlo, kde sa na obraze objavil počas dvoch minút. Medzi jeho najslávnejšie snímky patrí nepochybne komédia Niekto to rád horúce (1959) režiséra Billyho Wildera, kde si ako Joe a zároveň Josephine zahral po boku Marilyn Monroe a Jacka Lemmona. Medzi jeho ďalšie úspešné snímky patria Sladká vôňa úspechu (1957), Akcia Spodnička (1959), Bostonský prípad (1968) a mnohé ďalšie. Za film Útek v reťaziach (1958) bol nominovaný na Oscara, za televízny film The Scarlett O'Hara War (1980) si vyslúžil nomináciu na Emmy. Okrem iného získal aj dva Zlaté glóbusy. Umelec mal tiež svoju hviezdu na hollywoodskom chodníku slávy, v roku 1995 mu udelili francúzsky Rad umenia a literatúry.
PRE STV 56 miliónov EUR v roku 2012. Rozhlas asi zanikne
PRE STV 56 miliónov EUR v roku 2012.
Do kultúry pôjde na budúci rok menej, v porovnaním s rozpočtom na tento rok výdavky zo štátneho rozpočtu na rok 2011 klesnú o 9,31%, vyplýva to z návrhu rozpočtu, ktorý zverejnil rezort financií. Výdavky na kultúrne aktivity národnostných menšín sa v roku 2011 už v kapitole nerozpočtujú, keďže táto agenda prechádza z rezortu kultúry na Úrad vlády SR. Výdavky zo štátneho rozpočtu na Ministerstvo kultúry a cestovného ruchu SR pre tento rok sú 169 773 000 eur, návrh na budúci rok je 167 192 000 eur. Znamená to o 2,581 mil. eur menej do kultúry zo štátnej kasy. Spolu s inými zdrojmi kapitoly sa celkové výdavky v kultúre v roku 2011 očakávajú vo výške 170 050 000 eur (iné zdroje 2 858 000 eur), pre tento rok to je suma 170 487 000 eur (v tom iné zdroje 714 000 eur). Ako sa uvádza v úvode návrhu, "rozvoj kultúry v najširšom zmysle slova sa vníma ako nevyhnutná podmienka zvyšovania kvality života občanov Slovenskej republiky. Cieľom je postupne zvyšovať príspevok na financovanie kultúry." Návrh výdavkov štátneho rozpočtu na rezort kultúry pre rok 2012 hovorí o sume 227 301 000 eur a pre rok 2013 o objeme 227 766 000 eur. "Kultúra, rekreácia a náboženstvo spolu vytvárajú jednu oblasť a ich financovanie je zabezpečené z viacerých zdrojov," konštatuje sa ďalej v návrhu. Na osobné výdavky by sa malo na budúci rok minúť 11,9 mil. eur, teda o 0,73 mil. eur menej ako tento rok. Znamenalo by to úsporu 5,79%. Rezort by dosiahol úspory 9,5 percenta, ak by v osobných výdavkoch nebolo premietnuté rozpočtové opatrenie z roku 2010 na zvýšené odmeňovanie aparátu vo výške 441 100 eur a poistné vyššie o 26 200 eur. V limite počtu zamestnancov je premietnuté zníženie o jedného štátneho tajomníka. Plánuje sa tiež zníženie výdavkov na tovary a služby o 53,6% oproti schválenému rozpočtu 2010. Kapitálové výdavky klesajú medziročne o 37,7% k schválenému rozpočtu roku 2010. Výrazný pokles je daný tým, že kapitola sa v roku 2011 zameria iba na jednu investičnú akciu, a to rekonštrukciu sídla Slovenskej filharmónie, bratislavskej Reduty. Na 33 rozpočtových a príspevkových organizácií v pôsobnosti ministerstva kultúry (divadlá, galérie, múzeá, osvetová činnosť) je na rok 2011 plánovaných 86 368 000 eur (tento rok to bolo 89 569 000 eur). Do inštitucionálnej podpory sú zahrnuté aj výdavky 5 109 000 eur na podporu aktivít štátnych rozpočtových a príspevkových organizácií rezortu nad rámec ich rozpočtu. Po odpočítaní výdavkov na rekonštrukciu Reduty rastúcich o 1,1 mil. eur a transferu pre TASR, ktorý klesá o 1,04 mil. eur, dosahuje medziročný pokles inštitucionálnej podpory štátnych rozpočtových a príspevkových organizácií 4%. Grantový systém je orientovaný na zachovanie a rozvoj kultúrneho dedičstva. Jeho upravený rozpočet pre tento rok je 19,6 mil. eur. V pláne na budúci rok sa na grantový systém počíta so sumou 16,891 mil. eur. Na cirkvi a náboženské spoločnosti financované zo zákona, by na budúci rok malo ísť takmer toľko ako v tomto roku. Tento rok je na platy a poistné duchovných, prevádzku ústredí cirkví a náboženských spoločností a charitných domov (domovy dôchodcov pre kňazov) 37,192 mil. € a na budúci sa počíta s objemom 37,212 mil. €. Zo štyroch strategických zámerov rezortu kultúry by na budúci rok mali ísť peniaze - 1,494 mil. eur iba na jeden, na Systematickú obnovu audiovizuálneho dedičstva a jeho sprístupňovanie na roky 2008 - 2011. Na Projekt informatizácie kultúry, Stratégiu rozvoja slovenského knihovníctva na roky 2008-2013 a Stratégiu rozvoja múzeí a galérií v SR v roku 2011 nepôjdu žiadne zdroje. Ďalšie roky by sa malo investovať popri audiovízii aj do knihovníctva. V tejto oblasti sa tak v porovnaní s týmto rokom (6,967 mil. eur) znížia výdavky na strategické zámery kultúry o 78,6%. Na Slovenský rozhlas, Slovenskú televíziu a Audiovizuálny fond má rezort kultúry na budúci rok dať 17,5 mil. eur. Televízia a rozhlas dostanú peniaze na základe zmluvy so štátom. Bude to minimum, ktoré im zmluva garantuje, v prípade STV 10 mil. eur a SRo 4 mil. eur. Audiovizuálny fond by mal dostať 3,5 mil. eur. Návrh rozpočtu, ktorý zverejnil rezort financií uvádza aj predpokladané sumy pre rok 2012 a 2013. Predpokladá sa totiž zrušenie poplatkov za služby verejnosti poskytované STV a SRo a ich plné nahradenie transferom zo štátneho rozpočtu. Výdavky kultúry na STV a SRo sa v rokoch 2012 a 2013 majú zvýšiť o 80 mil. eur, z toho 56 mil. eur pre STV a 24 mil. eur pre SRo.
Zomrel Greg Giraldo
Populárny americký komik Greg Giraldo zomrel v stredu v nemocnici v americkom meste New Brunswick v New Jersey. Mal 44 rokov. Do zdravotníckeho zariadenia ho priviezli hneď po tom, čo v sobotu skolaboval v hotelovej izbe, dôvodom hospitalizácie bolo zrejme náhodné predávkovanie liekmi. Podľa webovej stránky TMZ.com nešlo o pokus o samovraždu. "Tragická správa o Gregovom úmrtí nás veľmi zasiahla. Greg bol už niekoľko rokov blízkym členom rodiny Comedy Central, ktorý vkladal energiu a svojský zmysel pre humor do nespočetného množstva projektov," uviedli predstavitelia televízie Comedy Central, s ktorou zabávač intenzívne spolupracoval. Giraldo sa objavil aj ako člen poroty v americkej talentovej šou Last Comic Standing. "Greg bol jedným z najtalentovanejších komikov všetkých čias. Jeho práca bude pre nás aj naďalej inšpiráciou," uviedli producenti televízneho programu. Greg Giraldo patril k pravidelným hosťom v televíznych šou Davida Lettermana, Conana O'Briena či Howarda Sterna. Pred tým, než sa stal televíznou osobnosťou, pracoval ako právnik, absolvoval Columbijskú univerzitu a navštevoval aj Právnickú fakultu Harvardovej univerzity. Informáciu zverejnili webové stránky news-briefs.ew.com a http://www.mtv.com/.
V piatok od 9.00 sa v Slovenskom rozhlase,štúdio č. 5, uskutoční medzinárodný seminár o problematike verejnoprávnych médií na Slovensku a o možnostiach ich efektívneho fungovania S príspevkom Nové výzvy pre verejnoprávne médiá (Ideme do obdobia transformácie médií, novej definície verejnej služby, s víziou vyššej transparentnosti, efektívnosti a vzájomnej zodpovednosti.) vystúpi Daniel Krajcer, minister, Ministerstvo kultúry SR. Príspevok Budúcnosť duálneho systému v Európe (Momentálna situácia okolo prebiehajúcej diskusie v Európskom parlamente na tému vysielania verejno-právnych médií prednesie Ivo Belet, europoslanec, Európsky parlament . S príspevkom Cena za nezávislosť. Ako sú financované verejno-právne médiá v Európe. (Poukázanie na vzájomný vzťah medzi systémom financovania VPM a ich následnú nezávislosť príde Claudio Cappon, viceprezident EBU S príspevkom Význam a zmysel verejnoprávneho vysielania pre občana SR (Definícia služby verejnosti má zmysel aj v 21. storočí. Prečo potrebujeme koncept médií nezávislých na podnikateľskej a politickej loby. Čo znamená nezávislosť pre novinára.) vystúpi Zuzana Krútka, predsedníčka, Slovenský syndikát novinárov . O tom , či potrebujú verejnoprávne médiá novú legislatívu? (Zákon odráža potreby reálneho života, nemá byť samoúčelný. Vieme garantovať riadne fungovanie VPM, ak nevieme zaručiť zodpovedajúce financovanie? bude polemizovať Dušan Jarjabek, poslanec NR SR, predseda Výboru pre kultúru a médiá . O Výhodách a nevýhodách financovania VPM zo štátneho rozpočtu (Aj v prípade napojenia na štátny rozpočet je možné garantovať nezávislosť VPM na politických štruktúrach, možno lepšie ako v súčasnosti.) bude hovoriť Magdaléna Vášáryová, poslankyňa NR SR, podpredsedníčka Výboru pre kultúru a médiá. S Českou skúsenosťou s financovaním a nezávislosťou média verejnej služby (Prečo sa aj jedno z mála dlhodobo úspešných a ziskových VPM v Európe pripravuje na súbor vnútorných zmien.) príde Peter Duhan, poverený riaditeľ, ČRo . O Skúsenostiach EBU s prechodom členských médií na štátny rozpočet. Aké sú riziká takéhoto riešenia? (Ide o proces, nie jednorazové rozhodnutie. EBU monitoruje skúsenosti svojich členov aj v tejto oblasti a je pripravené v transformačnom procese odborne pomôcť. SRo a STV sú aktívnymi členmi EBU.) pohovorí Raina Konstantinova, riaditeľka, Rozhlasová sekcia EBU . Poobede od 13.00 bude pkračovať panelová diskusia , ktorú povedie Vladimír Repčík, riaditeľ, SOZA . V 1. časti: Problémy súčasnej praxe VPM a návrhy možných riešení. Otázka dostatočnosti financovania, riadenia, dohľadu, kontroly, kreovania orgánov vnútri VPM. Otázka nezávislosti tvorivej a novinárskej práce vystúpia : Miloslava Zemková, generálna riaditeľka, SRo - úvodný referát, Andrej Miklánek, riaditeľ, Mediareasearch a.s. pre slovenský a český trh , Zuzana Mistríková, výkonná riaditeľka, Mediálny inštitút , Tomáš Czwitkovics, šéfredaktor www.medialne.sk, TREND ,Jozef Viskupič, poslanec NR SR, Výbor pre kultúru a médiá ,Igor Gallo, predseda, Rozhlasová rada ,Jaroslav Rezník, generálny riaditeľ, TASR V druhej časti pod názvom: Je riešením súčasných problémov zoštátnenie a následná privatizácia médií verejnej služby? Tému otvorili ekonomickí analytici, zástancovia duálneho systému ju striktne odmietajú. Pre VPM však nemôže byť ani táto téma tabu. V čom sú médiá verejnej služby nezastupiteľné a prečo SR pristúpila k európskym normám v tejto oblasti vystúpia :Štefan Nižňanský, generálny riaditeľ, STV - úvodný referát , Peter Abrahám, člen, Rada pre vysielanie a retransmisiu , Peter Malec, mediálny expert, freelancer ,Miroslav Kollár, mediálny analytik, Inštitút pre verejné otázky , Slávka Salajová, právnička, PubRes, Creative Industries Consultancy Company ,František Palko, riaditeľ, Inštitút hospodárskej politiky
Traja muži, ktorých zatkli v júli v Nórsku na základe podozrenia z teroristickej činnosti, pravdepodobne pripravovali útok proti dánskym novinám známym zverejnením karikatúr proroka Mohameda. Informovala o tom dnes dánska a nórska polícia. Ako uviedla spravodajská služba dánskej polície (PET), terčom útoku mali byť zrejme priamo noviny Jyllands-Posten, alebo osoby v Dánsku spojené s 12 karikatúrami, ktoré v roku 2006 vyvolali pobúrenie v moslimských krajinách. Mužov zatkli 8. júla. Americkí a nórski predstavitelia sa domnievajú, že s chystaným útokom mali byť spojení v Pakistane pôsobiaci plánovači z al-Káidy, ktorí stáli za zmarenými plánmi útoku na newyorské metro a jeden z britských obchodných domov. Podľa predstaviteľky nórskej polície sa jeden z podozrivých, 37-ročný iracký Kurd, počas vypočúvania priznal k plánovaniu útoku spolu s ďalšími dvoma zatknutými. Iránska spravodajská webová stránka blízka prezidentskej kancelárii oznámila, že známeho 35-ročného blogera Hosejna Derachšana, ktorý má iránske i kanadské občianstvo, odsúdili na vyše 19 rokov väzenia. Konzervatívna webová stránka Mashreghnews.ir uviedla, že Hosejna Derachšana uznali vinným zo spolupráce s nepriateľskými krajinami, šírenia propagandy proti vládnucemu zriadeniu, propagácie antirevolučných skupín a urážky islamských myšlienok a predstaviteľov islamu. Proti rozsudku sa podľa tohto zdroja môže odvolať. Derachšan počas troch rokov pred svojím zatknutím v roku 2008 navštívil najmenej dva razy Izrael a písal blogy v angličtine a jazyku fársí. Od zatknutia je vo väzení. Nie je jasné, či mu súd uzná čas strávený vo väzbe do odpykaného trestu. Iránske orgány zatkli v uplynulých rokoch viacerých blogerov v snahe zmariť šírenie opozičných názorov na internete. Copyright © TASR 2010 Vietnamské úrady zatkli francúzskeho blogera pre údajné snahy o zvrhnutie vlády tým, že na internete zverejňoval protikomunistické články. Štátny denník Ľudová polícia v stredu informoval, že Pham Minh Hoang je obvinený z porušenia zákona o národnej bezpečnosti pre údajné prekrucovanie politiky vlády a pre členstvo v hnutí Viet Tan, ktoré Vietnam považuje za teroristickú organizáciu. Francúza, ktorý sa narodil vo Vietname a pracuje ako učiteľ matematiky, zadržali 13. augusta. Vietnamská komunistická vláda netoleruje disent a podľa organizácií na ochranu ľudských práv využíva nejasné bezpečnostné zákony na zatýkanie kohokoľvek, kto spochybní jej politiku. Hanoj tieto obvinenia popiera. Viet Tan trvá na tom, že je nenásilnou organizáciou, ktorá sa snaží o presadzovanie demokracie. Neidentifikovaní páchatelia umučili a zavraždili jedného z popredných novinárov v Guatemale, informovala v utorok jeho rodina. Victor Hugo Juárez prišiel o život v obytnej oblasti neďaleko hlavného mesta tejto latinskoamerickej krajiny a neznámi vrahovia spolu s ním zabili aj 38-ročného majiteľa menšieho dizajnérskeho štúdia Byrona Davilu Díaza. Juárez prevádzkoval dva informačné portály Wanima News a Guatemala Empresarial. Päťdesiatročný reportér pracoval v minulosti aj v športovej redakcii najpredávanejšieho guatemalského denníka Nuestro Diario. Jeho telo našla polícia v Díazovom dome a podľa vyšetrovateľov javilo známky mučenia. Okolnosti vrážd sú zatiaľ stále predmetom vyšetrovania. Guatemala je krajinou s takmer najvyššou mierou násilných zločinov na počet obyvateľov v celej Latinskej Amerike. Podľa oficiálnych štatistík tam každý deň zavraždia priemerne až 18 ľudí.
Na televíznej sezóne 2010/2011 sa objaví na amerických obrazovkách 58 pravidelných postáv, ktoré možno zaradiť do skupiny lesieb, gejov, bisexuálov a transgenderov (LGBT). Dnes o tom informovala Organizácia pre monitorovanie obrazu gejov a lesieb v médiách (Gay and Lesbian Alliance Against Defamation - GLAAD). Z uvedeného počtu sa 23 objaví v seriáloch veľkých televíznych sietí ABC, CBS, FOX, NBC a The CW, čo predstavuje 3,9 percenta z celkového počtu plánovaných postáv. "Je znepokojivé, že sa v prime time neobjaví na obrazovkách televíznych sietí žiadna čierna LGBT postava, ani žiadna transgender postava. To, čo diváci v médiách vidia, má veľký vplyv na ich pohľad na ostatných a na to, ako vnímajú sami seba. Médiá by mali ukazovať príbehy, ktoré zahŕňajú rôznorodosť našej (LGBT) komunity," vyjadril sa Jarrett Barrios, prezident organizácie GLAAD. Mainstreamové káblové televízie, ako sú napríklad HBO, Syfy, TNT alebo Showtime odvysielajú programy s 35 LGBT postavami. Diváci a diváčky televízie HBO budú mať možnosť sledovať najviac pravidelných LGBT postáv - šesť, a taktiež seriál, v ktorom sa vyskytne najviac takýchto postáv - True Blood: Pravá krv (2008). Lesby, gejovia alebo bisexuáli sa objavia napríklad aj v seriáloch Dobrá manželka (2009), či populárnom Glee (2009).
Zomrel Arthur Penn
Americký režisér Arthur Penn, ktorý nakrútil napríklad film Bonnie a Clyde (1967), zomrel v utorok 28. septembra v noci deň po jeho 88. narodeninách. Jeho dcéra Molly Penn uviedla, že skonal v jeho dome na Manhattane následkom kongestívneho srdcového zlyhania. Arthur Penn sa ako režisér presadil najprv v divadle, konkrétne na Broadwayi. Vo filme sa preslávil v šesťdesiatych rokoch minulého storočia. Americká Akadémia filmových umení a vied ho trikrát nominovala na Oscara v kategórii Najlepšia réžia - za tituly Zázračná vychovávateľka (1962), Bonnie a Clyde a Alicina reštaurácia (1969). Aj keď jeho meno sa spája predovšetkým s kriminálnou romantickou drámou Bonnie a Clyde, v ktorej si hlavné úlohy zahrali Warren Beatty a Faye Dunaway, spočiatku ju vôbec nechcel režírovať. Napokon ho presvedčil Warren Beatty. Samotný Penn považoval za jeho najväčší úspech snímku Malý veľký muž (1970). K jeho ďalším filmom patrí Štvanica (1966) alebo Terč (1985). "Arthur Penn priniesol citlivosť európskych umeleckých filmov šesťdesiatych rokov do amerických snímok," povedal o ňom scenárista a režisér Paul Schrader. © 2010, Autorské práva SITA a.s a uvedené agentúry. Všetky práva vyhradené. Opätovné vydanie alebo rozširovanie obsahu tejto správy bez predchádzajúceho písomného súhlasu SITA a.s. a uvedených agentúr je výslovne zakázané.
1. TELEVÍZNE NOVINY*- Markíza ; 2.ČESKO SLOVENSKO MÁ TALENT- TV JOJ ; 3.Modré z neba- Markíza; 4. NAJLEPŠIE POČASIE* - TV JOJ; 5. ŠPORT* -TV JOJ; 6.NOVINY TV- JOJ*; 7. Ordinácia v ružovej záhrade IV. – Markíza; 8. Ordinácia v ružovej záhrade IV. - Markíza ; 9. Ordinácia v ružovej záhrade IV. - Markíza ; 10. Ordinácia v ružovej záhrade IV. – Markíza; 11. TALENTMANIA - Súdny deň – Markíza; 12. Športové noviny* - Markíza; 13. Na telo - Markíza ; 14.Lampáreň – Markíza; 15. Panelák* -TV JOJ; 16.Pošta pre teba –Jednotka; 17. Počasie*- Markíza; 18.KRIMI NOVINY*- TV JOJ; 19. Nočné Televízne noviny* -Markíza; 20.Smotánka- Markíza
Rada pre vysielanie a retransmisiu (RVR) na svojom dnešnom zasadnutí zamietla žiadosť o predĺženie platnosti licencie na rozhlasové vysielanie programovej služby Rádio Flash spoločnosti FLASH PREŠOV, spol. s r.o. Okrem toho začala niekoľko správnych konaní a tiež uložila sankcie spoločnosti MAC TV. Prvou je sankcia - upozornenie na porušenie zákona spoločnosti MAC TV v súvislosti s odvysielaním príspevku Zvláštni svedkovia v rámci programu Noviny dňa 11.4.2010. Sankciu - upozornenie na porušenie zákona uložila spoločnosti MAC TV aj v súvislosti s odvysielaním príspevku Pomáhajú im aj kňazi v rámci programu Noviny dňa 10.4.2010. Rada okrem toho prijala aj uznesenie o vyhlásení jesenného výberového konania na rozhlasové terestriálne frekvencie. TASR o tom informoval riaditeľ Kancelárie RVR Ľuboš Kukliš.
Zomrela Sally Menke
Dlhoročnú kolegyňu a blízku priateľku režiséra Quentina Tarantina Sally Menke našli mŕtvu pod svahom blízko parku Griffith v centre Los Angeles. Dvojnásobná ašpirantka na Oscara za strih sa vybrala so svojím psom na túru. Keď sa 56-ročná filmová tvorkyňa dlho nevracala, jej priatelia zavolali políciu. Cudzie zavinenie vyšetrovatelia nepredpokladajú, no príčina smrti zatiaľ nie je známa. Je možné, že dôvodom boli rekordné horúčavy v Los Angeles. Menke nominovali na Oscara za strih filmov Pulp Fiction: Historky z podsvetia (1994) a Nehanební bastardi (2009). © 2010, Autorské práva SITA a.s a uvedené agentúry. Všetky práva vyhradené. Opätovné vydanie alebo rozširovanie obsahu tejto správy bez predchádzajúceho písomného súhlasu SITA a.s. a uvedených agentúr je výslovne zakázané.
Stanovisko TV Markíza k odchodu Václava Miku
Václav Mika dnes požiadal manažment CME o uvoľnenie z funkcie generálneho riaditeľa a konateľa spoločnosti MARKÍZA-SLOVAKIA s r.o. Po takmer piatich rokoch vedenia najsledovanejšej slovenskej televízie sa Václav Mika a CME spoločne dohodli, že odíde z pozície generálneho riaditeľa TV Markíza a bude sa venovať vlastným obchodným aktivitám, ktoré sú mimo priestoru súkromných televízií. Informovala hovorkyňa TV Markíza Oľga Dúbravská Vyjadrenie Petra Dvořáka, viceprezidenta CME pre televízne vysielanie: „Ďakujem Vašovi za všetko jeho úsilie, oddanosť a entuziazmus, ktoré preukazoval od svojho nástupu do funkcie generálneho riaditeľa TV Markíza v roku 2006. Želám mu všetko najlepšie v ďalšej kariére.“ Vyjadrenie Václava Miku, generálneho riaditeľa TV Markíza: „Piatim rokom práce pre Markízu pripisujem profesionálne najväčší význam. Ale musím byť aj osobný a preto ďakujem najmä všetkým svojim kolegom a blízkym spolupracovníkom za skvelú spoluprácu a partnerstvo. Čo naozaj človek nemôže opustiť, sú ľudia.“ Po odchode Václava Miku budú riadiť televíziu spoločne so súčasným manažmentom Petr Dvořák, riaditeľ pre televízne vysielanie a Oliver Meister, riaditeľ pre korporátne záležitosti, ktorí sú členmi Rady zástupcov MARKÍZA-SLOVAKIA spol. s r.o. Zároveň budú spolupracovať pri hľadaní adekvátneho náhradníka Václava Miku, a to v blízkej budúcnosti.
Podľa nepotvrdených informáciií Slovenská televízia prehrala na Najvyššom súde spor o vyše 3,3 milióna EUR so spoločnosťou Omega Plus .Zmluvu podpísal ešte v roku 1997 riaditeľ Igor Kubiš. Spoločnosť Omega Plus mala podľa dohody vyrábať pre STV reláciu Predpoveď počasia, a to až do roku 2005. Po zmene Mečiarovej vlády však novovymenovaný riaditeľ televízie Milan Materák zmluvu vypovedal . Dôvodom malo byť to, že firma v čase podpisu zmluvy nemala oprávnenie na výrobu audiovizuálnych diel .
V prípade právoplatnosti rozsudku by sa STV okamžite dostala do platobnej neschopnosti.
Zomrela Gloria Frances Stuart
Vo veku úctyhodných 100 rokov zomrela v nedeľu večer americká herečka Gloria Frances Stuart. Pre Los Angeles Times to potvrdila jej dcéra Sylvia Thompson. Rodáčka z kalifornskej Santa Monicy skonala v spánku doma v Los Angeles. Stuart sa v oblasti filmu, divadla a televízie pohybovala viac ako 70 rokov. Slávu jej priniesla postava Flory Cranley vo filme Neviditeľný muž z roku 1933. V 40. rokoch sa herectvu prestala venovať a zamerala sa na iné druhy umenia. K filmu sa vrátila až v polovici 70. rokov. Na sklonku kariéry, vo veku 87 rokov, zažiarila na striebornom plátne ešte raz, a to v oscarovom filme Titanic (1997) režiséra Jamesa Camerona. Stuart v ňom stvárnila starú Rose Dawson Calvert a za svoj výkon bola nominovaná na Oscara v kategórii Najlepšia herečka vo vedľajšej úlohe, a to ako vôbec najstaršia herečka v histórii. Od roku 2000 má Stuart svoju hviezdu na Hollywoodskom chodníku slávy. © 2010, Autorské práva SITA a.s a uvedené agentúry. Všetky práva vyhradené. Opätovné vydanie alebo rozširovanie obsahu tejto správy bez predchádzajúceho písomného súhlasu SITA a.s. a uvedených agentúr je výslovne zakázané.
Hollywoodska herečka Demi Moore dosiahla mimosúdne vyrovnanie s austrálskym bulvárnym magazínom New Idea. Ako uviedol v pondelok jej právnik, išlo o zverejnenie fotografií celebrít z večierka, ktorý usporiadala v roku 2008. Štyridsaťsedemročná herečka žalovala magazín pre zverejnenie čiernobielych fotografií seba, dcéry Rumer Willis, rapera P. Diddyho, herečky Cameron Diaz a herca Orlanda Blooma. Moore mala na Austrálskom federálnom súde osobne vypovedať, že bola vlastníčkou fotografií a magazín New Idea porušil jej autorské práva a súkromie, keď ich v marci 2008 uverejnil. Sudca John Middleton však vyhlásil, že sa od hviezdy filmov Duch (1990) a Charlieho anjeli: Na plný plyn (2003) už nevyžaduje predloženie dôkazov na pojednávaní, ktoré sa malo začať v pondelok. "Z pohľadu médií sa zdá, že správa o neúčasti pani Moore zarmúti veľa fanúšikov," povedal Middleton. Podľa agentúry AAP herečkin právnik uviedol, že v utorok predložia súdu dohodu, ktorú obe strany spoločne vypracujú. Fotky z oscarovej párty, ktorú herečka usporiadala, mali údajne hodnotu viac ako 200 000 dolárov (zhruba 140-tisíc eur). Novinár sa mal vraj vyhnúť ochranke a tak ukradnúť kópie fotografií, ktoré herečka pripravovala pre hollywoodskych hostí ako darčeky.
V barrandovských ateliéroch sa včear začal nakrúcať česká verzia úspešného seriálu Terapie s Karlom Rodenom v hlavnej úlohe. Portálu iDNES.cz to potvrdila Pavla Brožková, hovorkyňa HBO, ktorá má tento projekt na starosti. Pre českú pobočku medzinárodnej televízie to bude prvý seriál, ktorý realizuje na českom území v českej produkcii a s českými hercami. Ide o verziu známeho projektu, ktorý má základ v izraelskej sérii Be Tipul (2005). Americkú podobu s názvom V odbornej starostlivosti (2008) už vysielala Česká televízia. Hlavnú postavu si v nej zahral Gabriel Byrne, ktorý za rolu získal Zlatý glóbus. Seriál má na svojom konte aj dve ceny Emmy a cenu WGA za scenár. Českú podobu režírujú držitelia ocenenia Český lev Petr Zelenka a Marek Najbrt, scenáre jednotlivých dielov okrem nich napísali Iva Klestilová, či Ben Tuček a Robert Geisler, spoluautori Najbrtovho filmu Protektor (2009). Výrobu seriálu pre HBO zabezpečuje spoločnosť Stillking Films, ktorá momentálne pripravuje aj štvrtú Mission: Impossible. Hlavnú úlohu rozporuplného psychoterapeuta si zahrá známy herec Karel Roden, ktorý nedávno dokončil prácu na historickom filme Lidice. "Som na to veľmi zvedavý, bude to úplne iný druh práce ako film," povedal držiteľ Českého lva, ktorý je známy svojím profesionálnym prístupom. Seriálom si česká HBO rozširuje domácu produkciu, do ktorej patrí napríklad cyklus stand-up comedy šou Na stojáka, dokumenty z cyklu Bez cenzúry, alebo film režiséra Jaroslava Fuita Dvojka (2009). "Dúfame, že Terapie, na ktorej pracujeme s umelcami, ktorí nepatria do bežnej seriálovej stajne českých televízií, dá pojmu český televízny seriál úplne nový rozmer," poznamenal o projekte generálny riaditeľ HBO Česká republika Ondřej Zach. Karel Roden najml. vo svojej kariére už hral viac ako 80 postáv v českých aj zahraničných filmoch. V zahraničí zaujal menšími či väčšími rolami vo filmoch ako Blade 2 (2002), Nepriestreľný mních (2003), Hellboy (2004), či Prázdniny pána Beana (2007). Hral napríklad aj vo filmovom spracovaní balád Karla Jaromíra Erbena Kytice (2000), či v ostatnom filme Juraja Jakubiska Bathory (2008). Informáciu zverejnila webová stránka idnes.cz.
Po Matúši čiapku na uši
Jednotka o chlp horšie Dvojka takisto a Trojka veľmi zle.
JOJ výborne,JOJ PLUS horšie.
Markíza lepšie a stále nad 30 %. TV DOMA horšie.
TA 3 o chlp lepšie.
Primetimový rozdiel medzi Jednotkou a JOJ je desivý - 13,20 % !
Markíza - 31.30 %
TV DOMA - 2.30 %
Jednotka - 12.50 %
Dvojka - 2.50 %
Trojka - 0.40 %
TV JOJ – 22.30 %
JOJ PLUS- 3.00 %
Slovenská televízia žiada podpredsedníčku KDH Janu Žitňanskú, aby dokázala svoje tvrdenia, že verejnoprávna televízia si v prípade nepočujúcich neplní svoje povinnosti vyplývajúce pre ňu zo zákona. "V opačnom prípade bude STV požadovať verejné ospravedlnenie," uviedol dnes pre TASR hovorca televízie Peter Susko. Žitňanská včera na adresu STV uviedla, že hoci jej zákon stanovuje množstvo programov, ktoré majú byť označené otvorenými alebo skrytými titulkami, ako aj počet programov, ktoré majú byť preložené do posunkového jazyka, verejnoprávna televízia si túto povinnosť neplní ani zďaleka. "Počet relácií, ktoré môžu nepočujúci sledovať, je minimum," vyhlásila. "Slovenské príslovie vraví dvakrát meraj, raz rež. Dvojnásobne by to malo platiť o slovách, ktoré politici vypustia z úst. Nemalo by sa stávať, aby si politik neoveril skutkový stav vecí prv, než niekoho obviní z neplnenia si povinností, a tobôž nie zákonných povinností," reagoval Susko. Upozornil, že STV má zákonom o vysielaní a retransmisii stanovenú povinnosť zabezpečiť skrytými alebo otvorenými titulkami najmenej 25 percent všetkých vysielaných programov na každom programovom okruhu. Podľa Suska verejnoprávna televízia tento zákonný limit vo svojom vysielaní ďaleko prekračuje. "Vo vysielaní STV je dnes približne 30 - 35 percent všetkých programov vybavených skrytými či otvorenými titulkami. Okrem toho Slovenská televízia denne zabezpečuje tlmočenie svojej hlavnej spravodajskej relácie Správy STV do posunkovej reči pre nepočujúcich, a pravidelne na Dvojke vysiela každý druhý týždeň program Televízny klub nepočujúcich (TKN)," priblížil hovorca televízie. Copyright © TASR 2010
Dohoda v koalícii sa v niektorých otázkach nerodí ľahko. Spory nastali pri jazykovom zákone či "konflikte záujmov" dvoch štátnych tajomníkov. Je koalícia stabilná, vydrží turbulencie ostatných dní? Aj o tom bude diskusia v relácii O 5 minút 12, ktorú STV odvysiela v nedeľu, 26. 9. 2010, od 11.55 h na Jednotke. V dueli sa stretnú podpredseda NR SR a predseda strany MOST-HÍD Béla Bugár a poslanec NR SR a podpredseda strany SMER-SD Dušan Čaplovič. Moderátor Radovan Slobodník vyspovedá "MEDZI 4 OČAMI" nového lídra SNS, ktorý vzíde zo snemu strany. Hosťami Zlatice Puškárovej v relácii Na telo dňa 26. septembra 2010 budú: predseda Most-Híd Béla Bugár a predseda Smeru-SD Robert Fico.Témami sú úsporný vládny balíček a koalično-opozičné vzťahy. Hosťami diskusnej relácie V politike, ktorú televízia Ta3 odvysiela v nedeľu 26. septembra 2010 o 19:55 budú Július Brocka a Branislav Ondruš. Moderátorka relácie Ľuba Oravová bude s podpredsedom KDH Júliusom Brockom a poslancom NR SR Branislavom Ondrušom (Smer-SD) diskutovať o kauze Hayekovcov, situácii v koalícii, opozično-koaličných vzťahoch, rozpočte a sociálnych opatreniach.
Víťazom filmového festivalu v španielskom meste San Sebastián sa stal film Neds, britského režiséra Petra Mullana. Informovali o tom organizátori festivalu. Britsko-francúzsko-talianska filmová koprodukcia je pohľadom na život mládeže v škótskom Glasgowe v drsných spoločenských podmienkach 70. rokov minulého storočia. Je to príbeh o intelektovo nadanom chlapcovi Johnovi z chudobnej rodiny, ktorý sa všemožne snaží pretĺkať životom poznačeným všadeprítomným násilím a hrubosťou. Za hlavnú úlohu vo filme ocenila porota festivalu v San Sebastiáne herca Connora McCarrona cenou za najlepší herecký výkon. Najlepšou herečkou z festivalovej produkcie sa stala Nora Navasová za úlohu v španielskom filme Pa Negre. Najlepším režisérom festivalu sa stal režisér Raúl Ruiz za portugalský film Mistérios de Lisboa. Osobitnú cenu festivalovej poroty si odniesol španielsky film Elisa K.
Legendy žiadajú STV, aby vrátila atletiku na obraz...
PRE STV 56 miliónov EUR v roku 2012. Rozhlas asi z...

References: súd 
 súd 
 Súd 
 súd 
 súd 
 súd 
 súd 
 súd 
 súd 
 súd 
 súd